Smernica Komisie 95/31/ES
z 5. júla 1995
ustanovujúca osobitné kritériá čistoty týkajúce sa sladidiel na použitie v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskych spoločenstiev,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov týkajúcich sa potravinárskych prídavných látok povolených na použitie v potravinách určených na ľudskú spotrebu [1], naposledy zmenenú a doplnenú smernicou 94/34/ES [2], najmä na jej článok 3 ods. 3 písm. a),
po porade Vedeckého výboru pre potraviny,
keďže je potrebné ustanoviť kritériá čistoty pre všetky sladidlá uvedené v smernici Európskeho parlamentu a Rady 94/35/ES z 30. júna 1994 o potravinárskych sladidlách [3];
keďže je potrebné zohľadniť špecifikácie a analytické techniky pre sladidlá, ako sú stanovené v Potravinovom kódexe a Spoločným expertným výborom FAO/WHO pre potravinárske prídavné látky (Jecfa);
keďže potravinové prídavné látky pripravené výrobnými metódami alebo východzie materiály, ktoré sa podstatne odlišujú od materiálov, ktoré sa nachádzajú v hodnotení Vedeckého výboru pre potraviny, alebo sa odlišujú od materiálov uvedených v tejto smernici, by sa mali predložiť Vedeckému výboru pre potraviny na hodnotenie s cieľom celkového hodnotenia s dôrazom na kritériá čistoty;
keďže opatrenia ustanovené v tejto smernici sú v súlade so stanoviskom Stáleho výboru pre potraviny,
PRIJALA TÚTO SMERNICU:
Článok 1
1. Kritériá čistoty uvedené v článku 3 ods. 3 písm. a) smernice 89/107/EHS pre sladidlá uvedené v smernici 94/35/ES sú ustanovené v prílohe.
2. Kritériá čistoty pre E 420 i), E 420 ii) a E 421 uvedené v prílohe k tejto smernici nahrádzajú kritériá čistoty pre tieto látky, ktoré sú uvedené v prílohe k smernici Rady 78/663/EHS [4].
Článok 2
1. Členské štáty prijmú najneskôr do 1. júla 1996 zákony, iné právne predpisy a správne opatrenia potrebné na dosiahnutie súladu s touto smernicou. Ihneď o tom budú informovať Komisiu.
Keď členské štáty prijmú tieto ustanovenia, tieto budú obsahovať odkaz na túto smernicu alebo ich bude sprevádzať takýto odkaz v prípade ich úradného uverejnenia. Metodiku odkazov ustanovia členské štáty.
2. Je možné však obchodovať s produktmi uvedenými na trh alebo označenými pred týmto dátumom, ktoré nie sú v súlade s touto smernicou, až do vyčerpania zásob.
Článok 3
Táto smernica nadobúda účinnosť v dvadsiaty deň po uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 5. júla 1995